khistorydata/jeongjo-sjw-relations huggingface dataset:
정조 11년
李亨元以兵曹言啓曰卽接廣智營入直哨官李蓍明手本則拱北門西邊宮墻舊築三間許因雨頹圮云令紫門監爲先以杻把子堅實圍排依例樹柵待晴卽爲修築而把守軍兵廣智營入直訓局砲手十五名除出限改築間嚴加守直之意分付何如傳曰允雨勢如此把守諸處堅實防遮俾無添濕之患事分付各營可也
정조 11년
趙衍德以兵曹言啓曰卽接宗廟入直部將牟應麟牒報則宗廟東邊墻垣二間許因雨頹圮云令繕工監爲先以杻把子堅實圍排待晴卽爲修築而令漢城府依例座更定送亦令巡邏營門申飭校卒使之眼同嚴加巡察之意分付何如傳曰允
정조 11년
李亨元以兵曹言啓曰卽者西所部將金致淇來告內永肅門北邊宮墻半問許外面缺落云爲先令紫門監以杻把子及長木堅實圍排把守軍金虎門入直砲手八名除出限修築間嚴加守直之意分付何如傳曰前把守軍仍把
정조 11년
李在學以兵曹言啓曰卽者西所部將金致淇來告內永肅門北邊俄者半間缺落處南接三間許又爲頹圮云爲先令紫門監以杻把子及長木堅實圍排把守軍金虎門入直砲手十五名除出限修築間嚴加守直之意分付何如傳曰已下敎此草記置之
정조 11년
李一曾以兵曹言啓曰卽接西營入直哨官吉殷春手本則拱北門南邊宮墻舊築三間許因雨頹圮云令紫門監爲先以杻把子堅實圍排依例樹柵待晴卽爲修築而把守軍兵西營入直禁衛軍十五名除出限改築間嚴加守直之意分付何如傳曰允
정조 11년
李亨元以兵曹言啓曰卽接集春營入直哨官蔡述夏手本則月覲門東邊宮墻舊築三間許因雨頹圮云令紫門監爲先以杻把子堅實圍排依例樹柵待晴卽爲修築而把守軍兵集春營入直御營軍十五名除出限改築間嚴加守直之意分付何如傳曰允
정조 11년
李一曾以兵曹言啓曰卽接宗廟入直部將牟應麟牒報則宗廟西邊墻垣二間許因雨頹圮云令繕工監爲先以杻把子堅實圍排待晴卽爲修築而令漢城府座更依例定送亦令巡邏營門申飭校卒使之眼同嚴加巡察之意分付何如傳曰允
정조 11년
李在學以兵曹言啓曰卽者西所部將金致淇來告內永肅門南邊宮墻三間許頹圮云爲先令紫門監以杻把子及長木堅實圍排把守軍金虎門入直砲手十五名除出限修築間嚴加守直之意分付何如傳曰雨勢如此軍兵之露處可悶加定二名與前把守軍合力使之晝察夜巡可也
정조 11년
洪仁浩以兵曹言啓曰卽接南道參軍張東源牒報則禁衛營所受昭義門北邊體城八間許因雨頹圮云令繕工監爲先把子圍排分授軍門急速修築而把守軍兵亦令該軍門量宜定送限改築間各別守直之意分付何如傳曰允
정조 11년
李在學以兵曹言啓曰卽接東所衛將金鍾義牒報則集賢門北邊稍間處宮墻二間許一間全數頹圮一間內面缺落云爲先令紫門監以杻把子及長木堅實圍排把守軍集賢門入直訓局砲手十名除出限修築間嚴加守直之意分付何如傳曰此是番所咫尺不必除出元入直中輪回晝察夜巡事分付可也
정조 11년
李亨元以分兵曹言啓曰慶熙宮西所衛將鄭智世來告內元武門西邊宮墻二間許因雨頹圮云令繕工監爲先以把子堅實圍排待晴卽爲修築而令漢城府依前例座更定送亦令巡邏營門申飭校卒限修築間使之眼同嚴加巡察之意分付何如傳曰允
정조 11년
李一曾以訓鍊都監言啓曰廣智營入直軍五十名內二十五名除出宮墻頹圮處把守矣宮墻外巡邏無以分排出番軍十名依例添入直之意敢啓傳曰知道
정조 11년
洪仁浩以訓鍊都監言啓曰拱北門西邊宮墻舊築三間許頹圮處以廣智營入直軍十五名除出把守事自兵曹草記矣廣智營入直軍十五名除出將校率領限修築間各別守直之意敢啓傳曰知道
정조 11년
李在學以訓鍊都監言啓曰永肅門北邊稍遠處宮墻半間許外面缺落處把守軍以金虎門入直軍八名除出擧行事自兵曹草記矣把守將一人依例定送限修築間各別守直之意敢啓傳曰已下敎此草記置之墻外把守諸處堅實防遮俾免添濕之患可也
정조 11년
洪仁浩以禁衛營言啓曰本營分授拱北門南邊宮墻舊築三間許頹圮處西營入直軍十五名除出把守事自兵曹草記矣西營入直鄕軍十五名除出別定將校一人率領晝夜輪回嚴加守直而待晴卽爲修築之意敢啓傳曰知道雨勢如此止接處堅實防遮可也
정조 11년
李一曾以禁衛營言啓曰本營字內昭義門北邊體城八間許頹圮處把守軍令該軍門量宜把守事自兵曹草記矣出番鄕軍二十名將校一人嚴飭定送率領晝夜輪回把守而待晴卽爲修築之意敢啓傳曰知道
정조 11년
李在學以御營廳言啓曰月覲門東邊宮墻本廳字內舊築三間許頹毁處集春營入直軍十五名除出把守事自兵曹草記矣集春營入直軍十五名除出將官率領輪直把守令紫門監堅實樹柵而集春營入直軍元數不足出番鄕軍十二名添入警巡之意敢啓傳曰知道堅實防遮俾無添濕之患前把守處一體依此爲之可也
정조 11년
丁未五月二十三日巳時上御重熙堂左副承旨與京畿監司入侍時左副承旨趙衍德假注書李德鉉記事官承膺祚尹行任京畿監司徐有防以次進伏訖上曰吏曹所謄出者入之只書千石以下用某賞五百石以上用某賞可也賤臣承命出持入進伏訖上命書吏批回啓批答仍敎曰不待傳旨以此下批事分付五衛將忠壯將白峙僉使改差卽爲差出事亦爲分付命書傳敎曰戊戌設賑時願納人賞典該曹積年掩置雖於年前發覺處分今番安保無此弊申飭該曹依年前定式下送道伯隨卽分給無或遲滯刑止狀聞而起送人等上來後該房卽爲微稟此意亦令廟堂行會命書傳敎曰諸道賑邑論賞已爲之矣今番各部發賣比甲辰勞逸自有淺深部官等各兒馬一匹賜給至於賑郞掩骸療病辛勤多端窮春則賣穀溽暑則給布聞命奔走無不恪勤如此勞役實有嘉奬該郞李昌會卽爲承傳當卽調用閔百準內外職中陞品調用判尹鄭昌順小鹿皮一令賜給惠廳堂上徐有隣金履素各上弦弓一張賜給防納人等依別單判下捧傳旨命退承史以次退出
정조 11년
丁未五月二十三日酉時上御重熙堂奉審承旨入侍時行都承旨沈豐之假注書李德鉉記事官承膺祚李宗烈以次進伏訖豐之曰臣馳詣健元陵奉審祭物祭器祭井則皆無頉而摘奸諸執事進排官亦皆無頉矣仍詣元陵奉審陵上則莎草有頉處陵官皆播種矣上曰播種何也豐之曰便同補莎矣上曰然則有頉處皆無釁乎豐之曰然矣上曰政府以下奉審後已擇修改日字則渠輩任自爲之乎然則修改將何以爲之耶豐之曰誠如聖敎而當初報狀似長大矣上曰昨日筵敎傳于諸陵官乎豐之曰臣在元陵邀來五陵官宣布聖敎局內諸陵一體奉審則皆無頉矣上命退承史以次退出
정조 11년
行都承旨沈豐之病行左承旨李在學坐右承旨李亨元坐左副承旨趙衍德坐直右副承旨李一曾坐同副承旨洪仁浩坐直注書金孝建病一員未差假注書李羲觀仕李德鉉仕直事變假注書張錫胤仕
정조 11년
李在學啓曰明日常參經筵取稟傳曰停
정조 11년
傳于洪仁浩曰同副承旨馳詣宗廟奉審摘奸以來
정조 11년
趙衍德啓曰大司憲黃昇原執義李思祚掌令崔景岳持平朴載淳呈辭掌令閔彝顯持平宋煥箕俱在外監察茶時之意敢啓傳曰知道
정조 11년
李亨元啓曰禁衛營將官來言今日本營軍兵日次私習云矣敢啓傳曰待晴爲之
정조 11년
李亨元啓曰御營廳將官來言今日本廳軍兵日次私習云矣敢啓傳曰待晴爲之
정조 11년
傳于李亨元曰吏房承旨入侍
정조 11년
以京畿監司啓本判府事趙璥祿俸不爲領受事傳于李亨元曰更爲輸送
정조 11년
以漢城府民家頹壓別單傳于李亨元曰恤典題給後草記
정조 11년
以京畿監司啓本劇逆緣坐罪人等逮囚月日馳啓事傳于趙衍德曰斗恒能伊方在臺啓非所可論具以遠具尙鉉當初逃躱極爲凶獰二人中干犯隱情未知孰重孰輕令道伯更加詳考後日登對時稟處其外諸囚各令該府該曹應坐者發配事分付
정조 11년
右議政兪彦鎬焚黃呈辭傳于沈豐之曰給由馬澆奠床備給
정조 11년
洪仁浩以兵曹言啓曰卽接東所衛將金鍾義牒報則都摠府大廳後北邊內宮墻外面半間許今因雨水缺落云爲先令紫門監杻把子及長木堅實圍排把守軍兵則此與全體頹圮有異亦與集賢門入直所不甚相遠竝令更加嚴飭一體晝巡夜察之意分付何如傳曰允
정조 11년
洪仁浩以兵曹言啓曰西所衛將崔鎭成牒報則永肅門北邊今月十五日最初頹圮連接處一間許今因雨水又爲頹圮云令紫門監杻把子及長木堅實圍排而前後四次頹圮合爲二處矣旣伏蒙雨勢如此軍兵之露處可閔加定二名與把守軍兵合力使之晝察夜巡事批旨矣合力軍兵竝爲十名而頹圮處今則漸至廣闊更爲加定二名合十二名晝夜巡察之意嚴飭分付該營何如傳曰允
정조 11년
洪仁浩以兵曹言啓曰卽接東所衛將金鍾義牒報則都摠府內西邊報漏閣後頃日頹圮近處宮墻半間許因雨頹落云爲先令紫門監杻把子及長木堅實圍排把守軍兵集賢門入直訓局砲手四名除出限修築間嚴加守直之意分付何如傳曰置之
정조 11년
洪仁浩以兵曹言啓曰拱北門西邊宮墻三間頹圮處昨夕因廣智營哨官手本草記後圍排把守矣今日平明時西所書員以拱北門西邊宮墻三間更爲頹圮事來言故急於擧行未及待廣智營手本而徑先草記仍卽看審則今日頹圮云者乃是昨夕頹圮處元無添圮之事而臣矇然不察以一處再次草記莫重奏御文字做錯至此臣惶恐待罪而再次知委等事置之何如傳曰允一處之再次登聞已極疎忽元無手本之報來而假書將官姓名於草記中者事雖微細所關大矣爾則罷職
정조 11년
洪仁浩以兵曹言啓曰卽接宗廟入直部將金星白牒報則宗廟東邊宮墻四間許因雨頹圮云令繕工監爲先以杻把子堅實圍排待晴卽爲修築而又令漢城府座更依例定送巡邏營門則申飭校卒使之眼同嚴加巡察之意分付何如傳曰允廟垣頹圮刑止前此不爲草記已甚疎忽今番雨後旣命依宮墻例隨卽草記而修築一款營繕主之故每患不堅緻此後修築時戶曹郞廳進去董役與監役官姓名錄置本署及該曹限內執頉依法典論堪頹圮刑止草記時亦依宮墻例區別新舊築以啓事本曹知悉亦令本署該曹一體知悉可也
정조 11년
洪仁浩以兵曹言啓曰卽接東所衛將金鍾義牒報則集賢門都監入直處北邊宮墻前日頹圮連接處一間半許今因雨水又爲頹圮云令紫門監杻把子及長木堅實圍排而把守軍則旣伏承番所咫尺不必除出元入直軍輪回晝察夜巡事批旨矣更加嚴飭一體巡察之意分付何如傳曰允
정조 11년
洪仁浩以兵曹言啓曰慶熙宮西所衛將鄭智世所告內興元門北邊宮墻二間許因雨頹圮云令繕工監爲先以把子堅實圍排待晴卽爲修築而御營廳入直校卒各別申飭頹圮諸處嚴加巡察之意敢啓傳曰知道
정조 11년
洪仁浩以分兵曹言啓曰慶熙宮西所衛將鄭智世來告內興化門西南宮墻四間許又南邊宮墻一間許因雨頹圮云令繕工監爲先以把子堅實圍排待晴卽爲修築而令漢城府依前例座更定送亦令巡邏營門申飭校卒限修築間使之眼同嚴加巡察之意分付何如傳曰允與前頹諸處通計座更之夥然民弊可悶頹垣諸處座更民人一竝撤送令御營廳出番鄕軍十名定將校二人入送慶熙宮一半留接局將廳近處分更巡察一半留接興化門廊廨亦令分更巡察間三日輪把待畢修築令該營草記撤罷此後只以頹毁間數及申飭巡察刑止草記坐更一款置之可也
정조 11년
洪仁浩以賑恤廳言啓曰因傳敎中部字內人家頹壓一戶東部字內人家頹壓四十三戶南部字內人家頹壓七十五戶漂失四戶西部字內人家頹壓一百九十二戶北部字內人家頹壓三十戶合三百四十五戶恤典每戶各錢二兩式上下而其中宣傳官奉命摘奸沿江諸處一百九十二戶各加空石十立發遣本廳郞廳與宣傳官眼同分給後別單書入之意敢啓傳曰知道設置部官俾管字內卽來頭百里之階梯惟勤惟慢可驗吏才能否今番大雨民家頹圮必甚夥多雖無飭敎所宜躬審刑止亦必申飭坊任有頹卽報無敢怠忽且況特敎申飭之下尤當惕念擧行而該部所報之無形如此比摘奸書啓間或爲十之一二事之駭然莫此爲甚更考部報及書啓最無形部官自本廳査出問名捧現告草記仍令該府拿問處之以懲日後雨勢姑無霽意自廟堂嚴飭各部仍使各其坊任來報部官親審刑止後隨卽報京兆書入待晴各部頹戶之枚報漏落與否分遣備郞逐戶摘奸使之手本後枚擧草記事亦令廟堂知悉
정조 11년
李亨元以賑恤廳言啓曰五部民家頹壓恤典分給草記批旨內更考部報及書啓最無形部官自本廳査出問名捧現告草記仍令該府拿問處之以懲日後事命下矣取考漢城府別單及宣傳官摘奸時別單則中部漢城府別單一戶東部四十三戶內兩單俱入九戶漢城府別單二十三戶宣傳官別單十一戶南部七十九戶內兩單俱入爲六十二戶宣傳官抄付爲十四戶別單爲一戶漢城府別單爲二戶西部一百九十二戶內兩單俱入爲一百三十戶宣傳官抄付爲三十三戶漢城府別單二十九戶北部三十戶內兩單俱入爲十四戶宣傳官別單爲十戶漢城府別單爲六戶矣中部只是一戶別無可論南部落漏爲十五戶除出外方地界十二戶則實落漏爲三戶七十九戶元數三戶落漏不是異事亦爲參酌東部落漏爲十一戶比之元數四十三戶爲四分一西部落漏三十三戶除出外方地界三戶則實落漏爲三十戶比之元數一百九十二戶爲六分一北部落漏爲十戶比之元數三十戶爲三分一若以元數中落漏數爻論之則西部居多若以彼此分數多寡論之則北部居末當該摘奸官員西部都事韓謩北部奉事崔陽羽依該部所告捧現告以入東部兩單俱入三十三人內八人以宣傳官摘奸別單單擧入錄幾乎令東部官員居末及其査問考準之後始爲釐正北部宣傳官別單戶數當以十人入錄而誤以二十四人懸錄元別單中改付標以入而臣等不察之罪不勝惶恐之意敢啓傳曰知道
정조 11년
洪仁浩以備邊司言啓曰京畿監司徐有防畢賑狀啓中以爲本營支放一事漸就痼瘼莫可救藥一則雇廳也六驛吏卒之料資各站馹騎之改立專責於此而本廳若干耗條再經壬癸停退而未捧之數不啻夥然所謂入居錢又支甲丙兩勅而前後所費殆過屢千力竭勢窮朔料無以繼給一則巡牙兵也創設已過卄年軍需措置有名無實一年應下爲一千二百餘兩應入則不過爲四百兩將卒支放軍需所用廢却居半呼訴相續故前後道臣請得加分牟耗六七百石塗抹分排者便成流來之例今此賑餘穀七千三百九石零旣是元劃之外而自臣營拮据者特許付之本營使之取耗補用於巡雇兩廳則麥耗之逐歲煩請亦可以除弊請令廟堂稟處矣本營雇廳之罄竭已極可悶至若巡牙兵支放又是目前切急之需而設施錢穀太不相當加分牟耗歲輒煩請在朝家軫念之道雖是公穀宜有措處之方而況此賑餘穀七千三百九石零旣非公家區劃之物乃是該營拮据之穀則特爲許付使之補用一以救兩廳難支之患一以除每年狀請之弊在公無所損在營爲甚便依狀請施行之意分付何如傳曰允
정조 11년
李亨元以御營廳言啓曰卽接本廳新營入直千摠鄭駿采東營入直騎士將安榕等所報則新營入直鄕軍十名東營入直騎士二人除出騎士二人率鄕軍十名警巡慶熙宮內墻垣頹圮處事竝爲祗受標信擧行云自明日新番爲始謹依分兵曹草記批旨別定將校二人出番鄕軍十名入送慶熙宮一半留接局將廳近處分更巡察一半留接興化門廊廨亦令分更巡察間三日輪把待畢修築草記撤罷新營東營依元數入直之意敢啓傳曰知道爲慮坊民之雨中露立昨有解送後以本營軍代把之命而又慮巡哨之沾濕特遣勞問矣崇義門至開陽門山水衝囓垣土頹積往往有半丈凹陷處云巡哨將卒何以往來且於此闕事何忍勞用軍民之力乎坊民旣解送巡軍亦有闊狹限修築間夜巡軍各定字內分接但於字內近處隨更問夜似好無論如此如彼所以闊狹之方卿與訓禁將相議論理草記可也
정조 11년
李亨元以訓鍊都監禁衛營御營廳言啓曰依下敎御營廳新營入直軍十名東營入直騎士二人除送慶熙宮巡察草記批旨知道爲慮坊民之雨中露立昨有解送後以本營軍代把之命而又慮巡哨之沾濕特遣勞問矣崇義門至開陽門山水衝囓垣土頹積往往有半丈凹陷處云巡哨將卒何以往來且於此闕事何忍勞用軍民之力乎坊民旣解送巡軍亦有闊狹限修築間夜巡軍各定字內分接但於字內近處隨更問夜似好無論如此如彼所以闊狹之方卿與訓禁將相議論理草記可也事傳敎矣慶熙宮周回本自不廣之中三營分掌夜巡字內一營所掌其間不甚相遠間又有闕門及人家相接處雖値夜雨大注山水急至之時亦足庇身時非寒節夜亦極短一宵輪巡之役豈有憚其沾濕之校卒乎況本宮元無內外營守直軍兵只有墻外略干名巡卒則渠等雖甚愚迷亦何忍言勞於警巡之節乎然而特軫軍民沾濕雨水跋涉泥濘之弊旣除坊民座更之役命設巡卒分接之所俾陳所以闊狹之方第伏念各營字內相距之間均排步數造給二三處假家相望應接以爲分番輪巡勞逸相濟互飭警巡似或得宜恭竢處分之意敢啓傳曰知道依草記爲之如是則三營巡軍各爲量減可也
정조 11년
洪仁浩以訓鍊都監禁衛營御營廳言啓曰慶熙宮墻外三營字內各設假家二三所以爲巡邏將卒分番巡更事草記批旨知道依草記爲之如是則三營巡軍各爲量減可也事傳敎矣三營字內相距雖甚不廣常時巡軍不過各營十五名而當此宮墻頹毁各爲三四處之時旣撤座更又設假家使之分番警巡則每一所只爲三四名軍如減此數則末由分排警巡聖念雖出於軫恤軍情警夜誠不宜若是疎虞量減一款不敢奉承之意惶恐敢啓傳曰知道
정조 11년
洪仁浩以禁衛營言啓曰本營六月當忠淸道五哨軍兵六百五十二名今月二十五日當爲點立而其中中哨唐津軍姜萬實渡陽城群道橋之際爲急水所衝激仍以渰死云事極驚慘爲先發關該邑使之期於拯得而其代保人中可合軍伍者充定後定色吏罔夜領付之意直關分付唐津縣之意敢啓傳曰知道日前御營廳草記欲爲下敎而未果上番軍之渰死極爲矜慘與御廳上番軍渰死一名令本官另施恤典卿與御將知悉擧行可也
정조 11년
洪仁浩以摠戎廳言啓曰卽接本廳新營入直把摠柳翼星手本則月課火藥今方合劑於私庫矣當日巳時量焰硝煮出之際火自銅爐口下延及於火藥所排處仍爲失火故急聚標卒及坊民旋卽救火而人物則無一所傷云聞極驚駭臣卽當馳往摘奸而佩符體重不敢出城卽爲馳送左部千摠李殷福刑止一一摘奸以來則火藥一千六百斤儲在私庫三間而竝爲燒燼延燬樓上庫半間而該庫中所在破不用甲冑弓弩機及火繩銅爐口等屬間間燒傷云被燒雜物及火藥從近改備庫舍亦當趁時修補而莫重火藥合劑之時不勤董飭至於失火之境當該入直將官等及守直軍卒自臣廳從重科治而臣亦有不善檢飭之失惶恐待罪之意敢啓傳曰知道卿則爲先越俸一等
정조 11년
副司直柳義養疏曰伏以臣曩陳乞休之章冀蒙矜許之恩及承聖批乃以年未至矣爲敎臣惝怳失圖而仰認聖上不以老棄之盛眷闔門感祝曷有其已煩瀆是懼不敢更陳只誦宋臣歐陽修過限方乞身之句者五年于玆矣今臣犬馬之齒洽滿七旬引年而退正在今日也噫臣自少命途畸窮無父無母無兄無弟無師無友惸孑平生涕淚爲日强衣强食隨人言笑而夫豈有生世之樂哉僥倖一第進身於淸朝之末事我殿下粵自春坊之時前後數十年無才而偏賜寵眷有罪而曲加庇覆加階超級竟至亞卿之班荷德之大則天高而地厚也受恩之深則父育而母慈也殞首難忘結草難報臣雖至愚亦豈無移孝爲忠之誠也耶然而謨猷經邦才不足也筋力爲禮病未能也淸顯歷揚私分已多濫也年前乞休之章亶以是耳禁闥出入古人所願區區血忱亦豈不然葵藿微誠雖自切於向日蒲柳賤質亦無奈於先秋前輩之有才學經綸者年未至而告休者亦多有之況如臣之譾劣無識者到今年至之後徒恃寵靈一向蹲冒則獨不爲搢紳之所羞乎七十致仕禮經著訓玆將短章復申前懇伏乞聖明特賜矜許俾臣於未死之前得遂至願千萬幸甚答曰省疏具悉懸車之請有難輕許卿其勿辭行公
정조 11년
丁未五月二十四日辰時上御重熙堂吏房承旨入侍時行左承旨李在學假注書李德鉉記注官承膺祚記事官李宗烈以次進伏訖在學曰新除授慶尙監司金光默時在忠淸監營任所而有除朝辭赴任之命矣密符則以前任忠淸監司時所佩密符仍佩敎諭書則安寶使院吏齎傳何如上曰依爲之出擧條命退承史以次退出
정조 11년
丁未五月二十四日巳時上御重熙堂左副承旨入侍時左副承旨趙衍德假注書李德鉉記註官承膺祚記事官尹行任以次進伏訖上曰設賑人姓名書入而爲官者註其下事分付命書草記批答訖命退承史以次退出
정조 11년
丁未五月二十四日酉時上御重熙堂坐直承旨入侍時同副承旨洪仁浩假注書李德鉉記事官李相璜金祖淳以次進伏訖上命書傳敎曰都民休戚係於京尹京尹職掌坊役居先如使勞逸相當自有金石之典以座更事曾在先朝頻降飭令又於年前有釐正之擧而昨因慶熙宮墻垣守把事知之部官一任吏隷之手奸僞多端貧殘偏困足可以反隅令京兆尹知悉凡係修明之方無亟無徐不擾不煩就次釐正期有實效亦自廟堂時考勤慢凡有違越隨卽警飭此旣關於民隱亦屬繼述之一事也又命書傳敎曰大雨時行秧苖如期始非不萬幸而浹旬不霽不無過多之慮望晴一念還切憧憧兩西農形纔見狀本所得適副所願北道則乍旱之餘獲霑盈寸之澤俱可幸也湖西雨澤觀於狀辭雖不及京中亦近過多外此兩南姑無指一登聞者雖甚紆菀目下農形及雨澤多寡各令先從營下狀聞列邑刑止鱗次條列以陳如有民家漂失之處顧恤等事隨卽擧行事自廟堂措辭行會部官之不勤尙且處分爲守宰焉敢弛心於旱澇乎暑雨怨咨小民常情矧此饑饉之餘凡所撫摩尤當自異竝以此意嚴飭守宰無使一民之不奠厥居事一體申飭三南道伯命退承史以次退出
정조 11년
行都承旨尹承烈坐行左承旨李在學坐右承旨李亨元坐直左副承旨趙衍德坐右副承旨曺允大坐同副承旨洪仁浩坐直注書金孝建病一員未差假注書李羲觀仕李德鉉仕直事變假注書張錫胤仕
정조 11년
洪仁浩啓曰軍兵去就關係何等嚴重而今日禁衛營賞試才時西營入直軍除出次宣傳官齎往標信則該營哨官不待標信徑先出去以致不得祗受之境事關師律極爲驚駭該營大將徐有大難免不飭之失從重推考當該哨官所當重勘而本院請推之外無他可施之罰何以爲之敢稟傳曰允哨官拿處
정조 11년
洪仁浩啓曰合辭方張之時兩司無詣臺之員事甚未安除在外外呈告人員竝卽牌招何如傳曰允
정조 11년
尹承烈啓曰左承旨李在學今日不爲仕進卽爲牌招何如傳曰待明朝牌招
정조 11년
洪仁浩啓曰備邊司郞廳來言今日賓廳日次而無時急稟定事不得來會云矣敢啓傳曰知道
정조 11년
李亨元啓曰臣綾原大君致祭事下直進去之意敢啓傳曰知道
정조 11년
傳于洪仁浩曰都承旨聞有實恙與在外承旨許遞前望單子入之待下批牌招察任
정조 11년
承旨前望單子入之尹承烈曺允大落點
정조 11년
洪仁浩啓曰大司憲黃昇源執義李思祚掌令崔景岳持平朴載淳牌不進掌令閔彝顯宋煥箕俱在外監察茶時之意敢啓傳曰知道
정조 11년
以漢城府民家頹壓別單傳于洪仁浩曰令該廳恤典擧行後草記
정조 11년
以韓謩崔陽羽囚單子傳于洪仁浩曰纔見豐川前倅囚單竝囚一間事涉如何且非重罪崔陽羽放送不可罪同罰異韓謩亦爲放送
정조 11년
李亨元以禮曹言啓曰卽接厚陵令柳鎭九所報則今月二十四日曉頭本陵大王陵上曲墻亥方廣六尺高三尺許王后陵上曲墻丑方廣五尺五寸高二尺五寸許內邊折半中間俱爲頹落云陵上曲墻有此頹落之患不可無慰安之擧慰安祭不卜日今二十九日設行本曹堂上郞廳依例進去奉審後稟處何如傳曰允
정조 11년
洪仁浩以禮曹言啓曰厚陵慰安祭受香本陵官員當爲陪進而令柳鎭九方在直所參奉權熻今二十三日以替直下往中路阻水未及聞知云明日受香陪詣無人依近例定香官陪進陵所何如傳曰允
정조 11년
洪仁浩以分兵曹言啓曰慶熙宮西所衛將鄭智世所告內武德門西邊宮墻一間半許因雨頹圮云令繕工監爲先以把子堅實圍排待晴卽爲修築而御營廳入直校卒各別申飭頹圮諸處嚴加巡察之意敢啓傳曰知道
정조 11년
洪仁浩以內醫院都提調提調言啓曰御醫方泰逈旣已敍用鍼醫張宅祚亦遞外任竝依例還屬本院令該曹付軍職冠帶常仕何如傳曰允
정조 11년
洪仁浩以賑恤廳言啓曰因漢城府民家頹壓別單有恤典題給後草記事命下矣東部字內民家頹壓三戶南部字內民家頹壓五戶西部字內民家頹壓二十七戶漂失二十三戶北部字內民家頹壓八戶合六十六戶內東部沙阿里契居獨女洪召史頃於宣傳官摘奸時恤典已爲分給故拔去後每戶恤典各錢二兩式上下之意敢啓傳曰知道
정조 11년
洪仁浩以賑恤廳言啓曰中部丁萬石契居良人金君一妻洪召史今五月二十四日本洞內路傍得五朔遺棄女兒欲爲收養而貧不自食願爲受料告于本部自該府同月二十五日牒呈依定式給科使之乳養之意敢啓傳曰知道
정조 11년
洪仁浩以刑曹言啓曰因兵曹啓辭金千得以前仕香室軍士無屬役無章標而留宿闕內照律懲礪事命下矣取考律文則大明律輒出入宮殿門條有曰凡應出宮殿而門籍已除輒留不出者杖一百金千得依此律決杖一百懲礪放送何如傳曰允
정조 11년
大提學金鍾秀疏曰伏以臣荏弱無守恇怯失措戴罪受符將母入京羞對軍校無面可顯行止之昌被踪地之危懼已無可言而此猶餘事惟是臣母撼頓之餘又値暑濕每當宿證形現之時已不覺寸腸如沸置身無處臣之情私良亦戚矣抑臣於去晦前席旣躬奉不以他職事責之之聖敎曾未數日旋下水曹許解之命而至以言不可不信爲敎臣於是感歎之極繼以涕出而至若三館兼銜尙掛身邊噫三館爲任比水曹輕重若何況臣之以已遞自居之狀備悉於向來累度辭疏則今當體諒之日未蒙一視之恩臣不勝抑鬱躁悶之至許久顒俟尙未有處分玆不得不短章呼籲伏乞聖明亟命許遞臣三館兼銜使公私兩幸焉答曰省疏具悉文銜爲任無夙夜之勞鄕居猶不妨於仍帶況造京之時乎所辭宜不允卿其安意行公
정조 11년
兵曹判書金履素疏曰伏以居諸迅邁文禧廟祥事奄過臣僚悲冤去益如新伏惟我殿下上奉慈宮親臨行祭撫時疚懷尙何堪抑仍伏念臣之濫叨見職今已半載有餘矣注措之乖當而譴何不及大政之瓜期而三告旋出者不是擔當重務殆若固有又非貪戀名位不能便捨祗緣聖恩如天報答無地夷險燥濕生死向前一月二月政月又冉冉至矣臣若徒懷嚴畏一味淟涊因仍盤礴則其久處匪據重誤國事之罪將何以自贖其萬一乎噫臣之懵識蔑才觸事憒憒之狀莫逃於淵鑑之下矣宿衛不可不嚴而威不足以董勵經費不可不恤而明不足以照管政注者四方靺韋之所仰望而登明選公非所敢望循資塡窠猶患窘遁一番赴政退而點檢則排擬之允協臣不自信物情之難平槪可想矣雖蒙我聖上天地於臣父母於臣隨處抆拭曲加庇覆奈此才力之不遠重任之癏曠何哉至於標信之錯認祗受禁旅之令前先動亦係臣溺職之一端由前由後宜去之義指不勝摟丐遞之願如縳求解倘我日月之明悉燭無餘則鞶帶之賜必不待臣言之畢矣近値齋日今始呼籲伏願聖慈特賜矜憐許解臣本兵之任以安微分仍治臣瀆擾之罪以肅朝綱焉以兵曹判書金履素上疏傳于洪仁浩曰無端辭疏殊乖事面況今政月在卽若此則東銓長又將效顰乎此疏還給大政前銓長疏本勿爲呼望
정조 11년
校理李洪載曰疏曰伏以臣之所帶春秋兼銜與知春秋臣洪良浩有友壻應避之嫌而臣於向日疏中未及附陳矇然不覺之失追思愧悚玆敢據實仰籲伏乞聖明亟令攸司照例遞改以存公格以安私分千萬幸甚省疏具悉疏辭下該曹稟處
정조 11년
丁未五月二十五日酉時上御誠正閣召對入侍時檢校直閣金熹參贊官洪仁浩侍讀官申大尹檢討官魚用謙假注書李德鉉記事官李宗烈記注官承膺祚以次進伏訖上命講名臣錄第十一卷大尹用謙等讀奏訖上命陳文義大尹曰進賢而退不肖則無私好之雜用求直而開言路則有敢諫之成風言路開而誠意交孚退不肖而邪正無混則感人心而厭人望亶在於進賢而退不肖惟聖明留意焉上曰言甚好矣下番亦陳文義可也用謙曰爲國之道專在於立規模明天理正人心而挽近以來規模不立天理不明人心未正伏願聖明深思一變之方焉上曰閣臣亦陳文義可也熹曰上下番已盡達矣上曰參贊官亦陳文義可也仁浩曰上下番已盡達臣無可達之事矣命退諸臣以次退出
정조 11년
行都承旨尹承烈坐行左承旨李在學坐直右承旨李亨元坐左副承旨趙衍德坐右副承旨曺允大坐同副承旨洪仁浩坐直注書金孝建病一員未差假注書李羲觀仕李德鉉仕直事變假注書未差
정조 11년
洪仁浩啓曰大司憲黃昇源呈辭執義李思祚掌令崔景岳持平朴載淳傳旨未下掌令閔彝顯持平宋煥箕俱在外監察茶時之意敢啓傳曰知道
정조 11년
以大司諫洪明浩司諫鄭益祚獻納權裕正言宋民載崔烜執義李思祚掌令崔景岳持平朴載淳牌不進罷職傳旨傳于洪仁浩曰只推
정조 11년
傳于尹承烈曰大臣入侍
정조 11년
尹承烈啓曰領議政金致仁左議政李在協右議政兪彦鎬依下敎來待矣傳曰右承旨與大臣入侍
정조 11년
以京畿監司狀啓生鮮代封事傳于尹承烈曰三分二代捧事回諭廚院亦令依此施行
정조 11년
傳于曺允大曰玉堂中在外及衆所共知有情勢人許遞前望單子入之待下批牌招解由勿拘
정조 11년
玉堂前望單子人之校理鄭福煥副修撰徐配修李遇濟落點
정조 11년
兵曹口傳政事副司果單洪義浩洪樂貞
정조 11년
傳于李亨元曰廟役待暑退行將爲之物力曾有不煩有司之敎蓋生時供奉儲留該廳也此或相當乎營建廳堂上明日會同後往議領相以草記詳細稟處事分付
정조 11년
尹承烈以吏曹言啓曰禮曹正郞柳呈狀內身病猝重勢難察任云今姑改差何如傳曰允
정조 11년
李亨元以兵曹言啓曰新除授法聖僉使鄭選與全羅右水使申遇文外四寸應避之嫌呈狀乞遞本鎭旣是右水營管下則在法當遞依例改差何如傳曰允
정조 11년
有政吏批判書尹蓍東進參判金文淳在外未肅拜參議李時秀牌不進行都承旨尹承烈進以洪樂恒爲校理韓用龜爲副校理金熙采爲修撰申馥爲副修撰李奎緯爲兵曹參知金履成爲禮曹正郞故牧使趙載選贈吏參例兼故進士趙宅命贈吏議已上義州府尹趙英鎭祖考文禧廟營建廳堂上單具允鈺徐有隣尹蓍東郞廳單金履成鄭東敎李晩秀別工作兼監造官單趙鎭奎兵曹參議單李奎緯參知單柳誼
정조 11년
兵批判書金履素進參判金魯淳病參議李奎緯未肅拜參知柳誼入直進右承旨李亨元進以元厚鎭爲副摠管金魯岳爲都摠都事李邦幹爲訓鍊主簿李明奎爲法聖僉使副司直單沈豐之李一曾副司果單金思義方泰逈張宅祚副護軍單沈默之宋載瑞許溟同知單崔鎭成僉知單金致宗李得春黃得獜
정조 11년
以兵曹同知僉知單付單子傳于李亨元曰願納人五衛將除授人中今日政追榮其中已肅例入番人移付巡將差代此後未付人依此例卽爲追榮入番後付巡將差代不待下敎直爲擧行前郡守李弘遂有廳將作窠今日政擬入
정조 11년
再政兵批以李弘遂爲忠壯將河福彦朴來迪爲五衛將
정조 11년
以禁府李進膺囚單子傳于洪仁浩曰保放開坐時還囚捧供
정조 11년
傳于李在學曰中官崔鳳佐拿處
정조 11년
以崔鳳佐囚單子傳于洪仁浩曰保放
정조 11년
傳于趙衍德曰稱以傳諭進去應製限後書呈抄啓文臣張錫胤注書汰去令該府拿問處之
정조 11년
尹承烈以吏曹言啓曰成均館學錄黃乃正學諭安重默俱爲除拜後過限未肅拜竝依例罷職何如傳曰允
정조 11년
趙衍德以吏曹言啓曰成均館典籍鄭允中受由過限未上來依例改差何如傳曰允
정조 11년
李亨元以禮曹言啓曰卽接永禧殿令參奉所報則本殿正殿北邊內墻一間半及西北邊內墻一間許今日卯時頹圮云以西邊內墻頹圮今二十二日纔行慰安祭而又有此頹圮之患極爲驚慮同是內墻有頉則連行慰安至有未安且有戊戌閏六月宗廟內墻頹圮時已例慰安祭不爲設行圍排等節卽爲擧行修改則待快晴西邊內墻修改時同時擧行何如傳曰允
정조 11년
趙衍德以司饔院都提調提調意啓曰以京畿監司日次生鮮代封事狀啓批旨內三分二代封事回諭廚院亦令依此施行事命下矣本院所供日下生鮮依下敎三分二以活鷄代封之意敢啓傳曰知道
정조 11년
李在學以備邊司言啓曰頃因慶尙道別武士等都試優等沒技直赴殿試事上言兵曹草記此後沒技人一依左右列之次例自本道從優施賞爲請而批旨有廣考他道可據之例令廟堂稟處之命矣今此別武士試事例廣考各道可據文跡則關西海西別武士關北親騎衛江都壯義旅松都選武軍官南漢軍官東萊別騎衛等名色果有沒技居首竝赴殿試之規而俱載大典通編矣當初創設時似以三道兩都及南漢東萊異於他道有此別般施賞之典則嶺南武士之必欲比同於三道兩都南漢東萊之例者猥屑甚矣若謂之本道近於南邊而欲創無前之例則統營壯士激勸之方宜先於本道內地而亦不過居首一人直赴殿試則不當以嶺南之故獨施特別之典者明矣且就各道各處一年內直赴之數而每式年統計則殆過於增別試大比之數其在重賞典嚴科規之道決不可容議於法典所載之外一依兵曹覆啓施行實合事宜以此分付何如傳曰允
정조 11년
李在學以禁衛營言啓曰來六月當三番左部前司屬忠淸道五哨軍兵逢點實數六百五十一名已爲點閱整齊來六月初一日與內外各處入直將官軍兵等依例替代後舊軍放送之意敢啓傳曰知道
정조 11년
李在學以禁衛營言啓曰來八月當四番左部左司屬忠淸道五哨軍兵來七月二十五日京中逢點依例準二朔立番之意本道監兵使處預爲知委何如傳曰允
정조 11년
李在學以御營廳言啓曰本廳來六月七月兩朔應立左部右司屬全羅左道五哨軍兵六百六十八名已爲逢點整齊矣六月初一日與中司軍兵替代立番後舊軍放送之意敢啓傳曰知道
정조 11년
李在學以御營廳言啓曰本廳來八月九月兩朔應立左部後司屬全羅左道二哨右道三哨合五哨軍兵七月二十五日京中逢點八月初一日與右司軍兵當爲替代立番趁期調送事本道監兵使處依前知會之意敢啓傳曰知道
정조 11년
曺允大以義禁府言啓曰時囚罪人李進膺保放開坐時還囚捧供事命下矣李進膺保放之意敢啓傳曰知道
정조 11년
平安監司啓本鐵山府殺獄罪人徐乭男獄事査覈事判付內啓下刑曹爲旀此獄段更令按査蓋因兩條疑端卽打時之相左也器仗之兼用也觀於囚供參以獄情時刻器仗俱無疑晦兺不喩道伯結語論列十分的確傅生一款無容更議鐵山府殺獄罪人徐乭男令道臣酌放事分付
정조 11년
以行副司直李秉鼎上疏傳于洪仁浩曰全篇都是禁令說話勢難賜批原疏付丙矣原疏未下
정조 11년
丁未五月二十六日卯時上御重熙堂左副承旨入侍時左副承旨趙衍德假注書李德鉉記注官承應祚記事官尹行任以次進伏訖上曰五衛將承傳人皆書入而已付職者懸註亦書道名事分付兵曹命書傳敎曰時囚保放後坐起捧供命退承史以次退出
정조 11년
丁未五月二十六日巳時上御誠正閣大臣惠堂杆城郡守入侍時領議政金致仁左議政李在協右議政兪彦鎬右承旨李亨元假注書李德鉉記事官承膺祚李宗烈以次進伏訖致仁等曰朝晝異候聖候若何上曰一樣矣致仁等曰王大妃殿氣候若何上曰一樣矣致仁等曰惠慶宮氣候若何上曰一樣矣上命惠堂杆城郡守入侍賤臣承命出與宣惠廳堂上徐有隣杆城郡守李冣源偕入進伏有隣曰卽見左承旨徐鼎修所啓則以爲蔘政一事實爲關東之大弊而其中杆城貢蔘數爻比他倍蓰一自癸卯大歉之後十室九空而三千兩利條依舊責出每當徵斂甚於龜背括毛今若不思所以及時拯救則將至於莫可收拾之境殊甚矜惻而莫重進上雖不敢議到旣有所目擊耳聞者敢此仰達爲辭而批旨內旣聞之後豈可踰日令內局詳考本郡上納數爻卽爲草記回啓事命下而連値齋日未及覆奏矣今因杆城郡守入侍又有今日內草記之命而賤臣以湖西賑啓稟處事旣登筵席故敢此仰達矣朝家之於關東貢蔘前後惠澤靡不用極分作京貢添給元價姑捨是雖以數年內事言之火蔘之蠲稅營下之合貢罔非損上益下之政一路民人庶幾若沈痾之祛體而獨此杆城一郡弊瘼尙在揆以民情誠甚矜惻取考元蔘數爻則秋臘等本院上納爲二十六兩軍需蔘加蔘補縮蔘等各項名色爲四兩零而所謂放債條六千兩本錢三千兩取剩者便成鬼錄殆同白徵昔之二千餘戶之所辦納者今以千餘戶應之民勢之莫可支吾不言可想前道臣又以目擊耳聞爲言而批旨懇惻再命當日內稟處貢獻事體關係莫重而民弊旣至膏肓德意又此勤摰其在對揚之道合有變通之策毋論上納與各項名色元蔘三十兩零內限十兩特爲蠲減無所不可而第念本院所需一自京貢分作之後秋臘兩等每患不足牽架補漏僅僅支用本色除減恐非可論宜有稱此數磨鍊拮据給代補充之方而此非本院所可擅便爲先以十兩蔘蠲減之意行會本道使杆城民人咸戴惠澤如前還集給代之需就議廟堂從後稟處似合事宜臣於頃日承敎之後問議於都提調而意見別無異同故惶恐敢達矣上曰熟聞杆郡之蔘弊至於弩末近因釐弊事始知其弊源不革本邑宜革此弊御供雖重民弊較切惟此放債條之創始旣在詳定原數之外專爲本價添補之資到今蘇弊之方莫如量減原貢卿之所奏甚好而若於三十兩除却十兩則彼軍加補三種名色亦當在量減之中自此將無沾漑之需亦非益下之政只就內局納卄六數中特減十兩其充代一款自有詳定原價未必稱準方便豈無其策大臣今方入侍該郡守亦令來待使之入侍可也致仁曰該郡守旣方入侍使之詳奏其生弊顚末捄弊便否何如上曰該郡守詳陳所見可也冣源曰本邑貢蔘二十六兩添補價本錢六千兩放債民間年年取殖三千兩故徵斂之際流亡相尋目今痼弊莫可收拾而今此十兩蔘蠲除千餘兩債利隨而蕩減朝家惠澤浹民肌髓餘債當徵雖有一千八百餘數蒙此恩敎之後更復何望乎上曰惠堂亦陳所見可也有隣曰臣之區區淺見俄已陳達而臣旣待罪於藥院及惠廳當待廟堂稟定有所擧行矣上曰領相指一覆奏可也致仁曰特減十兩貢蔘是莫大之惠也一千一百餘兩債利旣隨而減去杆民息肩不問可知其餘變通之方令道臣本倅爛加商量從便釐革所減十兩蔘本價分付內局惠廳取作京貢量宜措處恐好矣上曰依爲之以此擧條卽爲行會該道減貢雖有特敎如是之後蠲債一款惟在道伯邑倅之拮据蘇革來頭勤慢自廟堂添錄繡衣節目以爲考察之地自此杆民如得息肩流戶還集朝家可以弛心爲守宰者焉敢放忽不念分憂之責乎此意一體嚴飭可也出擧條致仁曰文禧廟營建待秋始役事曾有下敎矣材木聞方到泊設都監差出堂郞使之擧行何如上曰何必設都監堂上則昨年魂宮堂上在京人及工判差下郞官則以三曹郞官差下監造官置之監役一員仍以兼監造官啓下入啓及行用文書只以文禧廟營建廳稱號可也出擧條致仁曰日昨守禦使金鍾秀所達添餉事退船事兩擧條皆請下詢大臣處之故臣亦承上敎有所仰對而遂不簡問於臣直爲啓下雖是生疎所致不可無飭當該注書從重推考原擧條更令簡問後改啓下何如上曰依爲之出擧條致仁曰卽見京畿監司徐有防報備局辭緣則以爲賑餘穀七千餘石付之巡雇兩廳取耗補用之意具由狀聞而今此賑餘穀耗條歲末磨勘之後始可取用今夏秋冬應下則依前自如目下支放式月停廢今年牟還加分耗官耗計除七百七石零全數許劃爲辭矣畿營賑餘穀七千餘石纔已依狀請覆奏許施而此則歲末磨勘之後方可取用今年夏秋冬支放之無出處誠如報辭當年加分牟還除官耗餘在七百石零只今年特爲許劃俾爲支用之地何如上曰依爲之出擧條致仁曰臣常有一欲仰聞者而言端適及故敢達矣凡大臣儒賢之疏遣史官宣批卽殊典也然於堂下儒臣列聖朝以來未聞有是例而頃年一二儒臣及日前持平宋煥箕疏批竝遣史官優禮儒臣之聖意臣固欽仰而在堂下則恐似過中矣上曰卿言好矣當留意矣出擧條亨元曰臣於灣府事曾有所懷今因言端敢爲仰達矣灣府境內有築筒作畓處稱之以獅子筒計其落種多寡當爲千有餘石但此筒基雖屬灣府境界迂長陡入龍川地若使耕作者近筒居生則不可不住接於龍川而筒之利害旣不關於龍川故必充苦役輒事侵漁農民多不願居且其筒上又有龍川官筒必塞其下流使不得沾漑無以滌醎氣致令膏沃生穀之地空作蘆葦無用之場良可慨惜塞野耕墾務農積粟自是實邊之良策柵市停罷導民緣畝亦爲防奸之善計臣意自朝家定送解事人一番看審後定其水道俾無壅遏之弊募人起耕限年蠲役以爲安意完筒之地似合事宜下詢大臣處之何如上曰大臣之意何如致仁曰果如承宣所奏則邊上膏沃之地一任空棄誠爲可惜臣當與僚相諸堂從容商確且探其形便徐更仰達矣上曰依爲之出擧條上曰文禧廟營建堂郞政官牌招開政差出出榻敎上曰呈告玉堂竝許遞出榻敎命退諸臣以次退出
정조 11년
行都承旨尹承烈坐左承旨權坐直右承旨朴天行坐直左副承旨李惠祚坐右副承旨曺允大坐同副承旨洪仁浩坐注書金孝建病一員未差假注書李羲觀仕李德鉉仕直事變假注書尹光顔仕
정조 11년
曺允大啓曰大司憲黃昇源執義李思祚掌令崔景岳持平朴載淳牌招啓辭未下掌令閔彝顯持平宋煥箕俱在外監察茶時之意敢啓傳曰知道
정조 11년
李惠祚啓曰來初一日輪對日次矣敢稟傳曰爲之
정조 11년
張錫胤拿處代以尹光顔爲事變假注書
정조 11년
傳于尹承烈曰同副承旨入侍
정조 11년
承旨前望單子入之權朴天行李惠祚落點
정조 11년
以漢城府民家頹壓別單傳于洪仁浩曰頹壓家舍恤典一款纔令二堂主管擧行此別單出給着意分給俾無虛實相蒙之弊如有遺漏之處二堂上旣兼兵判時遣營校逐戶摘奸俾有實效南部所報中北部居民一名之渰死聞極矜慘恤典卽爲考例題給事分付漂壓民恤典中殘獨戶依日前江村民戶別恤典例空石別爲分給事分付
정조 11년
以張錫胤囚單子傳于權曰保放
정조 11년
以金潤國囚單子傳于曺允大曰保放
정조 11년
洪仁浩以禮曹言啓曰甘雨成霖乍晴旋注稼穡受損誠極悶慮五月祈晴已有前例四門禜祭不卜日今二十九日設行三日而止事知委何如傳曰祈雨祈晴有祈輒應以予否德淺誠非敢固必而修盡人事冀垂冥騭卽不容已之擧也然四月祈雨五月祈晴求之掌故已例絶罕祈晴之尙靳設行寧或伈泄而然恐致瀆䙝之歸前月祈雨迫於群情不得已行之今番禜祭亦何異是依草記以今二十九日設行獻官以承旨塡差諸執事擇差時任玉堂勿拘祭文令內閣知製敎撰進祭物虔誠精備事竝卽分付可也
정조 11년
朴天行以文禧廟營建廳言啓曰臣等今日會同後本廳事目參考前例磨鍊書入之意敢啓傳曰知道
정조 11년
朴天行以文禧廟營建廳言啓曰傳曰廟役待暑退行將爲之物力曾有不煩有司之敎蓋生時供俸儲留該廳也此或相當乎營建廳堂上明日會同後往議領相以草記詳細稟處事命下矣臣等今日會同後依下敎就議于領議政臣金致仁則以爲今此廟役事體不輕而重料布之排定兩曹物種之取用各貢固當如例爲之而聖意旣出於不煩經費至有貢價儲置惠廳之擧其在仰體之道不宜復事區劃廟役所入凡諸等節一依該堂筵中定奪先令以儲留錢取用期於竣役而來頭若或有如干不足之事則更爲酌量請得似合事宜云矣大臣之意旣如此依此擧行何如傳曰允俄聞流下木物因今番潦水之大漲到泊漸次愆期將至來月望間云然則曬乾劈鍊之際又當費了月日秋成前足可完役乎此等處不可不酌量而圖形先出然後物力移送木物預皆準備石材亦當措置仍用幾許新貿幾許待晴出圖形後登對稟處家舍買得一款亦待圖形決定而廟制務從簡約不欲宏大諸處祠宇樑長楹高內外庭除間數廣狹卿等與該官進去尺量列錄稟旨小小事務之有難煩稟者錦城尉詳聞筵敎往復停當可也
정조 11년
朴天行以禮曹言啓曰卽接宗廟署所報則宗廟南神門西邊內墻一間半頹圮七祀堂後面內墻半間一邊蓋瓦與內墻剝落祭器庫後簷越邊北階上一間半內邊剝落云矣正殿至近之地墻垣頹圮若是相續極爲驚悚慰安祭之連不設行雖有戊戌已例明日受香特下傳敎慰安祭今二十九日設行圍排等節使之着意擧行待快晴與南墻頹圮處一體修改何如傳曰允
정조 11년
朴天行以賑恤廳言啓曰因漢城府民家頹壓別單判付內頹壓家舍恤典一款纔令二堂上主管擧行此別單出給着意分給俾無虛實相蒙之弊如有遺漏之處堂上旣兼兵判時遣營校逐戶摘奸俾有實效南部所報中北部居民一名之渰死聞極矜慘恤典卽爲考例題給事分付漂壓民恤典中殘獨戶依日前江村民戶別恤典例空石別爲分給事分付事命下矣中部字內民家頹壓二戶北部字內民家頹壓十六戶西部字內民家頹壓二十一戶東部字內民家頹壓四十五戶南部字內民家頹壓三十六戶合一百二十戶每戶恤典各錢二兩式上下而殘獨戶十七戶依日前江村別恤典例各加空石十立式別爲分給馬廛橋渰死人北部安國洞契居良人金德尙恤典布一疋錢二兩考例題給之意敢啓傳曰知道
정조 11년
洪仁浩以兵曹言啓曰卽接西所衛將崔鎭成牒報則明禮門東邊宮墻二間西邊內面半間因雨頹落其罅隙內外相見泰秋門東邊外面一間亦爲頹落又接東所衛將金鍾義牒報則回泰門西邊宮墻前日頹落連接處半間許今日雨水頹落云竝令紫門監長木及杻把子堅實圍排至於把守則明禮門頹落處十四名泰秋門頹落處八名以金虎門入直訓局砲手合二十二名除出限修築間嚴加守直回泰門頹落處則旣有禁衛軍還入直之下敎矣分付該營使之晝察夜巡何如傳曰允如今潦水許多軍兵之把立爲弊切悶泰秋門墻垣則當自內申飭守把把守軍除之明禮門墻垣此與外宮墻有異以永肅門墻垣把守將卒使之晝察夜巡所把將校軍兵卽令解送可也
정조 11년
洪仁浩以兵曹言啓曰卽接東所衛將朴長瀗牒報則回泰門東邊宮墻二間許因雨頹圮云令紫門監杻把子及長木堅實圍排把守軍兵則今此頹落處與禁衛軍番所地處甚近亦爲相望分付該營依回泰門以西巡察之例更加一體嚴飭何如傳曰允爾其進去堅實防遮在前時敏堂墻垣承旨入稟進去今日無是稟極爲駭然當該承旨從重推考
정조 11년
洪仁浩以兵曹言啓曰卽接廣智營入直哨官閔亨默手本則拱北門西邊宮墻舊四間許因雨頹圮云令紫門監爲先以杻把子堅實圍排依例樹柵待晴卽爲修築而把守軍兵廣智營入直訓局砲手十五名除出限修築間嚴加守直之意分付何如傳曰今年雨水挽近所無宮墻頹圮若是夥然許多軍兵之露處殊極矜悶大抵幾間幾名不過定式假領而今則頹處相望把幕周遶雖減名數無妨於宿衛卽令宣傳官一人持此批旨與兵判眼同巡察後把幕則合竝守卒則減數以其合幕刑止及減卒名數以草記附奏於宣傳官事兵判知悉此草記姑爲置之可也
정조 11년
權以兵曹言啓曰臣依傳敎與宣傳官臣李馨秀眼同巡審拱北門西邊宮墻頹圮處則前後所圮與新頹處合爲三處而前圮兩處相距爲十許間之間地不逶迤一直無礙其間合幕竝衛兩處恐合便好而兩處把卒合爲二十五名十五名則仍把本處新頉間數比諸前圮兩處一間差少則取其十名移把新把處軍兵不煩加定之弊守直別無疎忽之端故依此擧行後刑止草記之意敢啓傳曰知道
정조 11년
朴天行以兵曹言啓曰卽接宗廟入直部將吳德弘牒報則宗廟東邊墻垣二間許因雨頹圮云令繕工監爲先以杻把子堅實圍排待晴卽爲修築而地處與前頹圮處各異座更令漢城府依例定送巡邏營門則申飭校卒使之眼同嚴加巡察之意分付何如傳曰允
정조 11년
洪仁浩以兵曹言啓曰臣依傳敎進去宗廟墻垣頹妃處周審則西邊墻垣第一處五間座更二名第二處二間座更二名弟三處九間座更二名連接處三間座更二名弟四處七間座更二名東邊墻垣第一處四間座更二名連接處四間座更二名第二處三間以東營墻內不設座更矣西墻頹圮五處合二十六間座更合十名東墻頹圮三處合十一間座更合四名而西墻五處內第三處九間三間連接處雖緣頹圮之或先或後兩次座更之依例各設而以第二處四處地旣相望勢有通管不宜疊座故座更二名使之減退東墻第一處前後頹各四間之間雖有未頹者一間許而且是一處則亦不當分以二座亦爲減退二名其餘三處地處各異依例座更有不可已故各置二名另飭守直入接假家嚴飭該監竝各堅實造給亦令巡邏營門各別巡察事一體申飭之意敢啓傳曰知道
정조 11년
曺允大以兵曹言啓卽接西所衛將李復永牒報則永肅門北邊宮墻垣三間許因雨頹落云令紫門監杻把子長木堅實圍排把守軍則此與前日頹圮把守處相距稍間金虎門入直砲手十名除出限修築間嚴加守直之意分付何如傳曰允前把守仍把
정조 11년
李惠祚以兵曹言啓曰卽接西所衛將李復永牒報則永肅門北邊宮墻三間許因雨頹落云爲先令紫門監以杻把子及長木堅實圍排而把守軍則今番頹圮處與前日把守處雖不連接亦不甚遠金虎門入直砲手四名除出與前把守十二名合爲十六名竝力守直仍爲巡察之意分付何如傳曰允勿爲加定以前把守軍仍把可也
정조 11년
洪仁浩以兵曹言啓曰卽接東所衛將金鍾義牒報則丹鳳門東邊宮墻舊築前日頹圮連接處一間許因雨頹落云令紫門監爲先以杻把子堅實圍排依例樹柵待晴卽爲修築而把守軍兵前旣有二十名把守矣又是連接處今以東營入直御營軍四名更爲除出限修築間嚴加合力守直之意分付何如傳曰允旣是連接處軍兵勿爲加把
정조 11년
尹承烈以兵曹言啓曰卽接東所衛將朴長瀗牒報則集賢門北邊前日頹圮處連接一間許又爲頹圮云爲先令紫門監以杻把子及長本堅實圍排把軍則集賢門入直軍更加嚴飭一體晝察夜巡之意分付何如傳曰允
정조 11년
洪仁浩以兵曹言啓曰卽接南所衛將安大進牒報則金虎門北邊宮墻舊築一間因雨頹圮云令紫門監爲先以杻把子堅實圍排依例樹柵待晴修築而把守軍兵金虎門入直砲手八名除出限修築間嚴加守直之意分付何如傳曰允
정조 11년
曺允大以兵曹言啓曰卽接西所衛將李復永牒報則永肅門北邊宮墻前日半間頹圮連接處一間許又爲頹圮云爲先令紫門監以杻把子及長木堅實圍排把守軍則前把守軍更加申飭一體巡察之意分付何如傳曰允
정조 11년
洪仁浩以兵曹言啓曰卽接宗廟東邊墻垣四間許西邊墻垣七間許因雨頹圮云令繕工監爲先以杻把子堅實圍排待晴卽爲修築而又令漢城府座更依例定送巡邏營門則申飭校卒使之眼同嚴加巡察之意分付何如傳曰允頹圮間數通計則甚夥然座更民人之冒雨露處在所軫念莫重肅敬之地亦甚屑越兵判卽爲進去周審後設柵處造給假家堅實防遮以爲庇接之地把守名數亦不必番番加定徒致亂雜東西墻垣頹圮各處量宜把置餘皆退送間數名數及擧行刑止草記事兵判知悉
정조 11년
尹承烈以兵曹言啓曰卽接宗廟入直部將吳德弘牒報則宗廟東邊墻垣五間許因雨頹圮云令繕工監爲先以杻把子堅實圍排待晴卽爲修築而地處與前頹圮處各異座更令漢城府定送巡邏營門則申飭校卒使之眼同嚴加巡察之意分付何如傳曰允
정조 11년
朴天行以兵曹言啓曰卽接宗廟入直部將吳德弘牒報則宗廟西邊墻垣二間許因雨頹圮云令繕工監爲先以杻把子堅實圍排待晴卽爲修築而地處與前頹圮處各異座更令漢城府依例定送巡邏營門則申飭校卒使之眼同嚴加巡察之意分付何如傳曰允
정조 11년
尹承烈以兵曹言啓曰卽接東所衛將朴長瀗牒報則報漏閣後宮墻前日頹圮連接處一間許因雨又爲頹落云爲先令紫門監以杻把子及長木堅實圍排把守軍則集賢門入直軍更加申飭與前頹圮處一體晝察夜巡之意分付何如傳曰允
정조 11년
曺允大以兵曹言啓曰卽接東營入直把摠曺夏彬牒報則丹鳳門東邊宮墻舊築前日頹圮連接一間許又爲頹圮云令紫門監爲先以杻把子堅實圍排依例樹柵而把守軍兵則旣是前頹圮連接處前把守軍處使之一體嚴加守直之意分付何如傳曰允
정조 11년
朴天行以兵曹言啓曰卽接東營入直把摠曺夏彬牒報則丹鳳門東邊宮墻舊築五間許因雨頹圮云令紫門監爲先以杻把子堅實圍排依例樹柵待晴卽爲修築而把守軍兵今此頹圮處與前日頹圮已把守處相距不過五間許仍以前日頹圮處把守軍二十名更加嚴飭一體守直之意分付何如傳曰允
정조 11년
洪仁浩以兵曹言啓曰卽接宗廟入直部將吳德弘牒報則宗廟東邊墻垣二間許因雨頹圮云令繕工監爲先以杻把子堅實圍排待晴卽爲修築而地處與前頹圮處各異座更令漢城府依例定送巡邏營門則申飭校卒使之眼同嚴加巡察之意分付何如傳曰允
정조 11년
朴天行以分兵曹言啓曰慶熙宮西所衛將鄭智世所告內興元門北邊宮墻五間許因雨頹圮云令繕工監爲先以把子堅實圍排待晴卽爲修築而御營廳入直校卒各別申飭嚴加巡察之意敢啓傳曰知道
정조 11년
尹承烈以分兵曹言啓曰慶熙宮西所衛將鄭智世所告內武德門西邊宮墻二間許及又其西一間許東邊二間許及又其東二間許開陽門西邊二間許及又其西前日頹圮處左邊四間許因雨頹圮云令繕工監爲先以把子堅實圍排待晴卽爲修築而御營廳入直校卒各別申飭嚴加巡察之意敢啓傳曰知道
정조 11년
洪仁浩以訓鍊都監言啓曰拱北門西邊宮墻舊築四間許因雨頹圮處把守軍以廣智營入直軍十五名除出把守軍自兵曹草記矣廣智營入直軍十五名除出將校率領限修築間嚴加守直而元入直軍五十名內二十五名宮墻頹圮處曾已分把故宮墻外巡邏無以分排十名草記添入矣今又除出十五名其代以出番軍十五名依例添入直之意敢啓傳曰已令兵判周審減定名數後草記出番軍勿爲添入以入直軍中把守與巡邏期於量宜分排此意亦令兵判知悉可也
정조 11년
朴天行以訓鍊都監言啓曰金虎門北邊宮墻舊築一間頹圮處把守軍以金虎門入直軍八名旣自兵曹除出擧行而把守將一人依例定送限修築間各別守直之意敢啓傳曰知道
정조 11년
曺允大以訓鍊都監言啓曰明禮門東邊宮墻二間西邊內面半間頹圮處把守軍十四名泰秋門東邊外面一間頹落處把守軍八名合二十二名以金虎門入直軍旣自兵曹除出擧行而把守將三人依例定送各其領率限修築間嚴加守直之意敢啓傳曰此草記置之
정조 11년
李惠祚以御營廳言啓曰丹鳳門東邊宮墻本廳字內舊築四間許因雨頹圮而與前頹把守處相距不過五間許仍以前日頹毁處把守軍二十名一體守直事自兵曹草記矣臣親自看審則前後頹圮處相距乃爲六七間許故令紫門監堅實樹柵而將官一員一處把守終涉疎虞別定將校一人分幕各率十名軍晝夜輪回守直之意敢啓傳曰知道
정조 11년
洪仁浩以御營廳言啓曰丹鳳門東邊宮墻本廳字內舊築前頹把守處連接一間許頹毁處東營入直軍四名除出合力守直事兵曹草記批旨允旣是連接處軍兵勿爲加把事傳敎矣東營入直軍四名纔已加把矣還爲入直仍令前把守軍二十名嚴飭把守之意敢啓傳曰知道
정조 11년
洪仁浩以義禁府言啓曰時囚罪人張錫胤保放事命下矣張錫胤保放之意敢啓傳曰知道
정조 11년
尹承烈以義禁府言啓曰時囚罪人金潤國保放事命下矣金潤國保放之意敢啓傳曰知道
정조 11년
權以義禁府言啓曰時囚罪人崔鳳佐保放事命下矣崔鳳佐保放之意敢啓傳曰知道
정조 11년
曺允大以義禁府言啓曰因京畿監司徐有防啓本劇逆緣坐罪人等逮囚月日馳啓事諸囚各令該府該曹應坐者發配事命下矣啓本中衿川罪人好石乃是本府所管而已於昨冬以靈巖郡楸子島爲奴令刑曹押送之意草記蒙允其外諸罪人非本府所管之意敢啓傳曰知道
정조 11년
洪仁浩以刑曹言啓曰因京畿監司徐有防啓本劇逆緣坐罪人等逮囚月日馳啓事諸囚各令該府該曹應坐者散配事命下矣逆賊支屬等逮囚在獄者臺啓外固當依傳敎擧行而京獄則時無見囚者方囚於畿內諸邑令道臣各定配所具罪目卽爲押送事發關分付之意敢啓傳曰知道
정조 11년
丁未五月二十七日寅時上御重熙堂同副承旨入侍時同副承旨洪仁浩假注書李德鉉記事官李宗烈承膺祚以次進伏訖上命書判付訖命退承史以次退出
정조 11년
丁未五月二十七日卯時上御重熙堂同副承旨入侍時同副承旨洪仁浩假注書李羲觀記事官李宗烈記注官承膺祚以次進伏訖上曰月前祈雨祭祭報府持入賤臣承命出持入命書傳敎曰左承旨右承旨左副承旨許遞前望單子入之待下批牌招察任上曰祈晴祭諸執事各別擇差大祝以玉堂擇差事分付賤臣承命出傳以禜祭時獻官何承旨進去取稟命書傳敎曰興仁之門右承旨朴天行崇禮門左承旨權敦義門右副承旨曺允大肅靖門左副承旨李惠祚進去命退承史以次退出
정조 11년
丁未五月二十七日辰時上御重熙堂同副承旨入侍時同副承旨洪仁浩假注書李羲觀記注官承膺祚記事官金祖淳以次進伏訖上曰禮曹判書入侍來待營建郞廳亦爲入侍出榻敎賤臣承命出傳與禮曹判書徐有隣營建郞廳金履成鄭東敎偕入進伏上曰雨勢如此宮墻頹圮相續便作一大政矣有隣曰宮墻事亦極可悶矣上曰慶熙宮宮墻頹圮處坐更卒皆除之蓋以近來坐更法意盡壞有勢者圖免獨貧殘者應役如右水峴江上居民乃入於坐更故耳坐更本法豈如此哉雖領議政家亦不得免矣有隣曰坐更事向來有釐正之擧而今復如此矣上曰坐更事先送備郞問議於領相卿亦可往議也先朝如仁平君李普赫力主革弊能有成效近來則無任事者故如此矣有隣曰近來雖吏隷稍有勢力輒皆圖免其習誠可痛矣上曰如此坐更置之何益向有傳敎申飭亦必出於朝報矣有隣曰若自今嚴立科條自領相家以下無敢不出否則用制書有違之律庶似有效矣上曰近日民家頹壓甚多誠極憫念恤典擧行竝屬之兵判而因此物力亦必多入矣有隣曰恤典所入已過千兩矣上曰聞有渰死人極慘矣卽何處人乎仁浩曰卽北部居民而渰死於南部字內云矣上曰渰死者恤典似當有異矣有隣曰必有異矣上曰楊州獻松茸之民將如何處之松茸幾何云耶有隣曰十三云矣上笑曰此亦有前例卿自惠廳略給米斗還送松茸則使柳誼食之可也有隣曰謹當依下敎擧行矣上曰廟役當先定間數然後可以量定物力矣有隣曰臣未及料量矣上曰抄出戊申壬申謄錄物力工匠之數參照可矣有隣曰伊時則所入似壯矣恐難爲例也上曰伊時似不大段矣永陵陵役在於冬節至於爇火乾之而所入猶不如昨年之役古人作事勝於今人矣有隣曰要待抄出謄錄後可以磨鍊矣上曰錢木當參半用之乎米則無用處乎有隣曰設廳後吏隷當用兵禮曹等處吏隷不必別設料布工匠料外似無用米處錢本則當參半量用矣上曰沈象圭家空出後當卽設廳禁城尉雖非堂上凡事可與之相議也有隣曰謹當依下敎爲之矣仁浩曰營建郞廳具膺以戶曹頒料事出往江倉未及來待故使之催促入來矣上曰不必催促使之畢頒後來待事分付賤臣承命出傳有隣曰今番廟役時以不煩有司屢勤提敎至有貢價錢萬餘兩儲置之擧監董之臣謹當依此擧行矣各項雜物借用者外勿爲分排於各司各貢工匠料布亦勿以戶兵曹磨鍊石材及修粧所入鐵物木物傡以儲置錢取用事出擧條分付俾無眩於擧行之弊何如上曰依爲之出擧條上曰金履成則與都廳一體矣凡事須盡心善爲之可也向聞將往鄕中今則不可往將不免勞苦矣有隣曰渠豈敢以爲勞乎上曰畢役前不可不陞敍而但雖陞敍又隔一重矣鄭東敎卽故相之子初當國役必須善爲也有隣曰想必盡心矣上曰流下木將何以處之仍於江上劈鍊輸入則似便好矣昨年輸木輸石之役雖畜物亦可悶矣有隣曰劈鍊輸入則似便好矣上曰目今廟役圖形爲急祠堂不必大務爲堅緻而已雨晴後須尺量孝章廟柱樑長短一皆依此以成圖形而磨鍊可也有隣曰謹當依下敎擧行矣上曰出東向門則尹家可不買乎有隣曰尹家可以不買矣上曰洪家亦可不買乎有隣曰竝與洪家不買則尤好矣上曰邊聖和家當買乎有隣曰此則當買矣上曰凡事務從簡略一如戊申例可也有隣曰今番廟役乃是營建於別所似與戊申時有異矣上曰今番亦有隔墻處似與戊申事無別矣命退諸臣以次退出
정조 11년
行都承旨尹承烈坐直行左承旨沈有鎭未肅拜右承旨洪秉瓚未肅拜左副承旨李亨元未肅拜右副承旨李時秀奉命出去同副承旨洪文泳坐直注書金孝建病一員未差假注書李羲觀仕直李德鉉仕事變假注書尹光顔仕
정조 11년
尹承烈啓曰明日常參經筵取稟傳曰停
정조 11년
洪文泳啓曰大司憲黃昇源執義李思祚掌令崔景岳持平朴載淳牌招啓辭未下掌令閔彝顯持平宋煥箕俱在外監察茶時之意敢啓傳曰知道
정조 11년
傳于尹承烈曰獻官進去承旨入侍
정조 11년
以禮曹水標單子傳于尹承烈曰在前則水標這這書入近日稀闊莫甚考之謄錄勤慢可知此後嚴飭
정조 11년
尹承烈啓曰應敎趙濟魯牌招草記未下校理李洪載曰副校理韓用龜申大尹修撰魚用謙俱爲差祭玉堂上下番俱空事甚未安修撰金熙采卽爲牌招入直何如傳曰允
정조 11년
尹承烈啓曰修撰金熙采牌不進罷職傳旨今方捧入而應敎趙濟魯牌招草記未下校理李洪載曰副校理韓用龜申大尹修撰魚用謙俱爲差祭玉堂上下番俱空事甚未安未差之代政官牌招開政差出待下批仍卽牌招以爲推移入直之地何如傳曰草記未下人員與差祭人員許遞前望單子入之待下批牌招察任
정조 11년
玉堂前望單子入之校理柳孟養李殷模副校理李鼎德李顯靖修撰李東穆副修撰尹光晉洪樂貞落點
정조 11년
以漢城府民家頹壓別單傳于尹承烈曰頹戶之分等恤典死人恤典皆卽題給事分付
정조 11년
以校理李殷模副校理李鼎德修撰李東穆等牌不進罷職傳旨傳于尹承烈曰只推更爲牌招
정조 11년
以修撰金熙采牌不進罷職傳旨傳于尹承烈曰只推
정조 11년
以兵曹省記傳于洪文泳曰有此駭擧奏御之體固如是乎捧納承旨罷職入直兵曹堂上亦爲罷職承旨兵曹堂上前望單子入之待下批牌招入直
정조 11년
承旨前望單子入之李時秀落點
정조 11년
尹承烈啓曰新除授承旨李時秀方在罷散中何以爲之敢稟傳曰敍用
정조 11년
尹承烈以禮曹言啓曰卽接明陵參奉所報則本陵仁元王后陵上曲墻北邊外面二十五尺頹圮云陵上曲墻之若是有頉誠甚驚慮而外邊頹圮曾無慰安之例今亦依前例只本曹郞廳進去奉審後稟處何如傳曰承旨進去奉審待晴卽爲修改可也
정조 11년
傳于尹承烈曰今朔尙未展拜明日當由月覲門展拜景慕宮該房知悉
정조 11년
傳于尹承烈曰雨勢如此明日展拜時設布帳置之待令當次大將只率入番前排除旗鼓把立出番軍校切勿待令事分付該將臣禁軍三十人內吹只入番挾輦軍三十名爲之餘皆置之
정조 11년
傳于尹承烈曰政官雖命牌招開政奉審有命禮房承旨之代前望單子入之待下批牌招察任
정조 11년
承旨前望單子入之洪文泳落點
정조 11년
尹承烈啓曰明日展拜承旨當爲備員而右承旨權左副承旨朴天行右副承旨李惠祚同副承旨曺允大俱以禜祭獻官進去合有變通之道何以爲之敢稟傳曰竝許遞口傳付軍職政官牌招開政差出可也
정조 11년
兵曹口傳政事副司直權朴天行李惠祚曺允大
정조 11년
洪文泳啓曰左承旨李時秀奉審出去臣吏兵批兼進之意敢啓答曰知道
정조 11년
有政吏批判書尹蓍東進參判金文淳在外未肅拜參議未差承旨洪文泳進以沈有鎭洪秉瓚李亨元爲承旨徐鼎修爲吏曹參議李趾永爲軍資正故通德郞沈鎭贈吏議例兼故校理沈泰賢贈副學已上義州府尹沈煥之祖考依法典追贈
정조 11년
兵批判書金履素參判金魯淳參議李圭緯病參知柳誼進同副承旨洪文泳進副護軍鄭選副司直李在學趙衍德李羽晉李亨元洪樂恒李洪載曰韓用龜申大尹副司果魚用謙趙鎭宅申馥
정조 11년
傳于尹承烈曰明日出宮門路以協陽門爲之
정조 11년
尹承烈以禮曹言啓曰卽接社稷署所報則連日大雨神室後面西邊第三四五椽間大段滲漏自中道里上仍爲流注於道里及簷端上層樑上當中三緣間前面東邊第三四椽間亦爲滲漏室外簷端庫庫滲漏云矣神室滲漏若是夥然誠極悶慮移還安修改等節待快晴擇日擧行何如傳曰允神室雨漏無歲無之此蓋守直官員不謹之致室上落葉雜物這卽掃除豈有是也若曰奉安之故不敢爲云爾此亦不然每年內享事凡爲幾次則出奉之時豈無升屋掃除之便乎自今定式應限內執頉則監役繕工官不但如式論罪本署官員之爲祭享時行公人必於考績置之次考守僕等入啓科罪因此思之南殿守直官隷之不謹亦類是焉視廟宮勤怠判異今番修改後又復不謹木曹各別察飭殿監設置槪倣文昭殿監之例而凡所修擧未聞有別般勤勵事極駭然亦須申飭可也
정조 11년
洪文泳以禮曹言啓曰卽接宗廟署所報則昨日七祀堂後面內墻剝落處二間今日辰時頹圮云矣昨因南神門西邊內墻及此處剝落慰安祭今日受香進去恐無更爲設行之擧圍排等節申飭該監着意擧行待快晴他處修改時一體修改何如傳曰允
정조 11년
尹承烈以禮曹言啓曰卽接永禧殿令參奉所報則本殿正殿南邊內墻外邊自昨日戌時次次潰決今至六間神門左邊內墻三間今日巳時頹圮云正殿至近之地墻垣頹圮若是相續極爲警悚圍排等節分付該監着意擧行修改則待快晴與他處有頉一體修改慰安祭之不爲連行雖有戊戌已例昨日宗廟墻垣頹圮時因特敎設行亦依此例慰安祭不卜日今三十日設行之意知委何如傳曰以初一日設行可也
정조 11년
洪文泳以賑恤廳言啓曰因漢城府民家頹壓別單判付內令該廳恤典擧行後草記事命下矣東部字內民家頹壓二十九戶中部字內民家頹壓二戶南部字內民家頹壓十六戶北部字內民家頹壓四戶合五十一戶每戶恤典各錢二兩式上下之意敢啓傳曰知道
정조 11년
尹承烈以兵曹言啓曰卽伏見京畿監司徐有防狀啓則以爲本道日次進上從敦義門封進而若値禜祭設行之時則城門開閉稟啓擧行曾有其例明日爲始進上封進時敦義門開閉一節令兵曹稟旨分付矣敦義門開閉依前例令政院臨時請出標信擧行何如傳曰允